19.11.2024

**Avaliku teabe seaduse § 321 muutmise seaduse eelnõu seletuskiri**

**1. Sissejuhatus ja eelnõu eesmärk**

**1.1. Sisukokkuvõte**

Avaliku teabe seaduse (edaspidi AvTS) § 321 muutmise seaduse eelnõuga täpsustatakse Eesti teabevärava definitsiooni ja sisu selle ajakohastamise eesmärgil. Lisaks sõnastatakse selgemalt õiguslik alus isikustatud teabe kuvamiseks Eesti teabeväravas. Selleks laiendatakse AvTS-i Eesti teabevärava volitusnormi üheselt mõistetavalt, andmaks õiguslik alus isikustatud teabe kuvamise süsteemi ja erinevate esitluskihtide reguleerimiseks Eesti teabeväravas. Selgem isikustatud teabe kuvamise süsteemi reguleerimine Eesti teabeväravas võimaldab luua õigusselgust, pakkuda ja arendada ka sündmusteenuseid ning see omakorda muudab otseste avalike e-teenuste kasutamise inimestele mugavamaks, kiiremaks ja kättesaadavamaks. Kõnealune eelnõu ei loo õiguslikku alust e-teenuseid osutada.

Täiendus täidab kahte eesmärki:

1. rõhutada õiguslikult selgemini Eesti teabevärava rolli ühtse kontaktpunktina, mis sätestati esimest korda ettevõtjakeskselt Euroopa Parlamendi ja nõukogu direktiivi 2006/123/EÜ ehk Euroopa Liidu teenuste direktiivi ülevõtmisega Eesti õigusesse. Ühtse kontaktpunkti eesmärk selle laiemas tähenduses on võimaldada suhelda riigiga n-ö ühe akna kaudu. Praegu valitsevas olukorras on Eesti teabevärav ühtne kontaktpunkt lisaks ettevõtjatele ka kodanike jaoks ehk kõigile on loodud võimalus n-ö ühe akna kaudu riigiga suhelda. See kätkeb muu hulgas nii päringute tegemist enda kohta riigi eri andmekogudest kui ka infoteenuste kasutamist. Lähtudes värskemast isikuandmete kaitse üldmääruse[[1]](#footnote-1) (edaspidi IKÜM) tõlgendusest, soovitakse täiendusega luua selgem õiguslik alus isikustatud teabe töötlemiseks Riigi Infosüsteemi Ameti (edaspidi RIA) poolt;
2. luua isikustatud teabe kuvamise selgema õigusliku alusega ka alus sündmusteenuste osutamiseks. Sündmusteenuse käigus edastab haldusorgan inimese taotluse alusel toimuva haldusmenetluse seisu andmed RIA hallatavasse Eesti teabeväravasse inimesele kuvamiseks. Nii tekib inimesel võimalus mugavalt ühe keskse infokanali kaudu saada süstematiseeritud ülevaade oma taotlus(t)e menetlemise seisust. Jätkuvalt on inimesel võimalik saada menetluse seisu kohta teavet ka haldusorganilt endalt, ent taotluste suure hulga korral on teabe saamine ühtsest kontaktpunktist inimese jaoks lihtsam, mugavam ja aega säästvam.

**1.2. Eelnõu ettevalmistajad**

Eelnõu ja seletuskirja on koostanud Majandus- ja Kommunikatsiooniministeeriumi (edaspidi MKM) digiriigi arengu osakonna sündmusteenuste programmijuht Ingrid Kuusik (5550 2373, [ingrid.kuusik@mkm.ee](mailto:ingrid.kuusik@mkm.ee)), sama osakonna IT õiguse nõunik Helena Lepper (5855 6265, [helena.lepper@mkm.ee](mailto:helena.lepper@mkm.ee)) ja sama osakonna IT õiguse valdkonnajuht Stina Avvo (639 7659, [stina.avvo@mkm.ee](mailto:stina.avvo@mkm.ee)) ning Riigi Infosüsteemi Ameti õigusosakonna juhataja Silver Lusti (teenistusest lahkunud, juristid@ria.ee).

Eelnõu juriidilist kvaliteeti kontrollis MKM-i õigusosakonna õigusnõunik Ragnar Kass ([ragnar.kass@mkm.ee](mailto:ragnar.kass@mkm.ee)).

Eelnõu ja seletuskirja on keeleliselt toimetanud Justiitsministeeriumi õiguspoliitika osakonna õigusloome korralduse talituse toimetaja Mari Koik ([mari.koik@just.ee](mailto:mari.koik@just.ee)).

**1.3. Märkused**

MKM-i valitsemisalas on MKM-i põhimääruse[[2]](#footnote-2) § 11 alusel digiarengu üleriigiline korraldamine, riigi infosüsteemi arendamise koordineerimine ja oma valitsemisala õigusaktide eelnõude väljatöötamine.

Eelnõu väljatöötamisel arvestati asjakohases ulatuses MKM-i tellitud õigusanalüüsi „Avalike teenuste osutamisega seotud valdkonnaülese õigusliku kontseptsiooni kujundamine“[[3]](#footnote-3) tulemusel valminud töös esitatud ettepanekutega.

Eelnõuga muudetakse AvTS-i 2023. aasta 1. mail jõustunud redaktsiooni (RT I, 07.03.2023, 11).

Mobiilirakenduse kontrollpäringuga isikusamasuse tuvastamise aspektist on eelnõu seotud isikut tõendavate dokumentide seaduse muutmise ja sellega seonduvalt teiste seaduste muutmise seadusega[[4]](#footnote-4), mis on kõnealuse eelnõu kirjutamise ajal seaduseelnõuna Vabariigi Valitsuse menetluses.

Kaudselt on see seotud Euroopa Liidu õiguse rakendamisega andmesubjekti IKÜM-ist tulenevate õiguste efektiivsema kasutamise kaudu. Tegemist on eelnõuga valdkonnast, mis Riigikogu menetluses oleva Vabariigi Valitsuse seaduse muutmise ja sellega seonduvalt teiste seaduste muutmise seaduse (505 SE) eelnõu vastuvõtmisel liigub Justiits- ja Digiministeeriumisse.

Eelnõu on seotud Vabariigi Valitsuse 18. mai 2023. a korraldusega nr 131 „Vabariigi Valitsuse tegevusprogrammi 2023–2027“ kinnitamine“ kinnitatud „Vabariigi Valitsuse tegevusprogramm 2023–2027“[[5]](#footnote-5) punktidega 3.2.11 ja 11.13, mille kohaselt koondatakse eesti.ee digiväravasse olulisemad avaliku sektori teenused ja teenustega seotud info, luues proaktiivseid või sündmusteenusepõhiseid lahendusi.

Eelnõu vastuvõtmiseks on vaja Riigikogu poolthäälte enamust.

**2. Seaduse eesmärk**

Eelnõuga ei kaasne olulist õiguslikku muudatust või muud olulist mõju, seetõttu puudus vajadus koostada väljatöötamiskavatsus vastavalt HÕNTE § 1 lg 2 punktile 5. Eelnõu ei too kaasa olulisi muudatusi ega mõjusid (vt seletuskirja punkti 6), sest tegemist on osaliselt tehniliste muudatustega ning isikute jaoks vabatahtliku võimalusega, mis toetab mugavalt nende õiguste kasutamist.

**AvTS-i muutmise eesmärk on lubada Eesti teabeväravas isikustatud andmete töötlemist selgemate reeglite järgi**, et muuta teenuste kasutamine inimestele mugavamaks ehk lihtsamaks ja kiiremaks. Eelnõu eesmärgi saavutamiseks luuakse AvTS-i kõnealuse lahenduse kasutuselevõtmiseks asjakohane õiguslik alus.

**2.1. Eesti teabeväravas isikustatud andmete kuvamine**

Eesti teabevärav on praegu ühtne kontaktpunkt peale ettevõtjate ka kodanike jaoks ehk kõigile on loodud võimalus n-ö ühe akna kaudu riigiga suhelda. See kätkeb nii enda kohta riigi eri andmekogudes päringute tegemist, et tuua kokku endaga seotud olulisemad andmed, kui ka infoteenuste kasutamist. Praegu saavad seda isikustatud teenust kasutada kodanikud, aga tulevikus avaneb selline võimalus ka ettevõtjatele majandustegevuse seadustiku üldosa seadus § 9 mõistes.

Ühtse kontaktpunktina kuvab RIA Eesti teabeväravas teiste asutuste avalike ülesannete kohaseid teenuseid, mida see asutus on soovinud Eesti teabeväravas ettevõtjatele või laiemalt kodanikele kättesaadavaks teha, inimesele tema enda tahteavalduse alusel, mis väljendub päringu tegemises Eesti teabeväravas. RIA on praegu volitatud töötleja rollis ja kuvab andmeid inimese enda päringu alusel asutuse soovitud kujul ja viisil. See põhineb muu hulgas varasematel X-tee teenuste kokkulepetel.

**2.2. Sündmusteenuse olemus kodanike näitel ja isikustatud teabe kuvamise süsteemi loomise vajadus**

Olukorras, kus inimesel on mõne oma elusündmuse (nt abiellumine, lapse sünd, lähedase surm, pensionile minek) jaoks tarvis kasutada mitme riigiasutuse e-teenuseid, on probleemiks nende killustumine.[[6]](#footnote-6) E-teenuseid osutavad riigiasutused oma veebilehtedel asuvate iseteeninduskeskkondade (edaspidi *iseteenindus*) kaudu, jagades nende kohta infot enda valitud infokanalites. Iseteenindusi, mille kaudu e-teenuseid tarbida, ning infokanaleid, kust e-teenuste kohta infot otsida, on inimeste jaoks palju, mis teeb nende vahel orienteerumise aeganõudvaks ja keeruliseks.[[7]](#footnote-7) Lisaks puudub inimesel iseteenindustes ülevaade, millised tegevused elusündmusega seotud teenus(t)e teekonnal on tehtud ning millised tulemas[[8]](#footnote-8) – seda nii personaliseeritud kui ka personaliseerimata vaates. Inimene peab ise elusündmusega seotud vajalike tegevuste nimekirja koostama. Kui inimene ei tea mõne vajaliku teenuse olemasolust ega leia teenuse kohta õigel ajal infot, võib oluline suhtlus riigiga katkeda või hilineda. See omakorda võib mõjutada inimese õiguste ja kohustuste õigeaegset täitmist. Seda probleemi leevendab Eesti digiühiskonna arengukavast 2030[[9]](#footnote-9) tulenev eesmärk minna üle sündmuspõhistele[[10]](#footnote-10) teenustele ja muuta seeläbi e-teenuste kasutamine inimestele mugavamaks ehk lihtsamaks ja kiiremaks. Eesmärgi täitmiseks võetakse kasutusele innovaatiline tehnoloogiline lahendus – sündmusteenuste platvorm.

Sündmusteenus on vahetult seotud inimese kohustuse täitmise või õiguse kasutamisega (nt toetuste määramise või teenuste osutamisega isikule) ning teenust pakkuva haldusorgani jaoks ei ole otseselt tegemist avaliku ülesande täitmisega. Pigem toetab see inimese ja haldusorgani omavahelist suhtlust. Sündmusteenuse sisuks on ühest elusündmusest tingitud haldusmenetlus(t)e seisu kohta isikustatud teabe kuvamine inimesele ühtses kontaktpunktis. Seetõttu on põhjendatud pidada sündmusteenust nn mugavusteenuseks. Üldjuhul ei saa avalikus sektoris isikuandmete töötlemine tugineda inimese nõusolekule IKÜM-i tähenduses. Mugavusteenuse osutamine on siiski üks erand, kus inimese nõusolekule tuginemine on põhjendatud. Mugavusteenus on vabatahtlik, st inimesel on võimalik saada kõiki avalikke teenuseid ka tavapärasel viisil ja avaliku teenuse osutamisest sündmusteenusena saab inimene igal hetkel loobuda.

Eesti teabevärav on keskne infokanal, mida haldab RIA. Ehkki andmed edastatakse Eesti teabeväravasse inimese nõusolekul, on õigusselguse huvides vaja sätestada RIA pädevus ja volitus inimese isikustatud teabe kuvamiseks teabeväravas. Lisaks ei töödelda isikuandmeid vaid sündmusteenuse platvormil, vaid ka teistes Eesti teabevärava teenustes ja protsessides. Selline isikuandmete töötlus tuuakse selgesõnaliselt seaduse tasandile ning Eesti teabeväravasse luuakse isikustatud teabe kuvamise süsteem.

Isikustatud teabe (sh sündmusteenusega) kaasneva isikuandmete töötlemise puhul tuleb hinnata, millega on koondatava andmekogumi näol tegemist: kas infosüsteemi või andmekoguga.

AvTS-i § 431 lõike 1 kohaselt on andmekogu riigi, kohaliku omavalitsuse või muu avalik-õigusliku isiku või avalikke ülesandeid täitva eraõigusliku isiku infosüsteemis töödeldavate korrastatud andmete kogum, mis asutatakse ja mida kasutatakse seaduses, selle alusel antud õigusaktis või rahvusvahelises lepingus sätestatud ülesannete täitmiseks. Sama paragrahvi lõige 2 sätestab, et andmekogus töödeldavate korrastatud andmete kogum võib koosneda ka üksnes teistes andmekogudes sisalduvatest unikaalsetest andmetest.

Viidatud sätted ei määratle sisulisi kvalitatiivseid tunnuseid, mille esinemise järgi saaks otsustada, kas andmekogu asutamine on kohustuslik või mitte.

Ka Andmekaitse Inspektsioon (edaspidi AKI) on oma 2013. a andmekogude juhendis[[11]](#footnote-11) selgitanud, et „andmekogu eristamiseks on formaalne tunnus – asutamine seaduse või selle alusel antud akti alusel. Muul juhul on tegu üldise avaliku sektori andmetöötlusega ehk täpsemalt avaliku teabe töötlemisega“[[12]](#footnote-12). Lisaks on AKI märkinud, et „avalik teave ei moodusta automaatselt andmekogu, isegi kui ta on korrastatud andmete kogum“.[[13]](#footnote-13)

Andmekogu ja infosüsteem ei ole sünonüümid. Andmekogu on alati ka infosüsteem, kuid infosüsteem ei pruugi olla andmekogu[[14]](#footnote-14). AvTS-i järgi on seega andmekogu mõiste puhul võimalik lähtuda formaaljuriidilisest definitsioonist. See tähendab, et kui avalikku teavet töödeldakse küll korrastatud andmete kogumina, kuid õigusaktiga pole andmete haldamiseks andmekogu asutatud, võib andmete säilitamise ja töötlemise keskkonna näol olla tegemist infosüsteemiga, kuid mitte andmekoguga.

Riikliku andmevahetuskihi X-tee kaudu andmete vahetamine ei eelda samuti andmekogu olemasolu – X-tee kaudu võib teistest andmekogudest andmeid saada ka infosüsteem, millel puudub andmekogu määratlus. Eesti teabevärav ei ole samuti õigusakti alusel asutatud andmekogu. Sisuliselt on tegemist infosüsteemiga, millel puudub andmekogu juriidiline staatus, ehkki teabevärav sisaldab ka korrastatud isikuandmete kogumeid (nt meilivahetuse teenuse osutamisel kogutav teave). Teabevärav on X-teega liidestatud.

Seega ei pea ka sündmusteenuse osutamiseks ehk isikule ühtses kontaktpunktis erinevate haldusmenetluste kohta isikustatud teabe kuvamiseks vajalik teistest andmekogudest saadav isikuandmete kogum olema andmekogu AvTS-i § 431 lõike 1 mõttes. Sündmusteenuse osutamiseks on võimalik asutada andmekogu, kuid see pole kohustuslik. Ka andmekogu staatuseta infosüsteeme saab liita riikliku andmevahetuskihiga teistest andmekogudest andmete saamiseks ja sinna andmete edastamiseks. Näiteks Eesti teabevärav on infosüsteem, aga mitte andmekogu, ning on X-teega liidestatud.

Arvestades isikustatud teabe (sh sündmusteenuse) osutamisega kaasneva andmetöötluse minimaalsust ja asjaolu, et teave kuvatakse Eesti teabevärava infosüsteemis, ei ole eraldi andmekogu asutamine vajalik. See tähendab, et sellele ei kohaldu AvTS-is sätestatud andmekogude regulatsioon, küll aga kohalduvad muud AvTS-is sätestatud nõuded ja IKÜM.

**2.3. Põhiseaduspärasus isikuandmete töötlemisel**

**Seotud põhiõigused:** õigus vabale eneseteostusele (põhiseaduse (edaspidi ka PS) § 19) ja õigus eraelu puutumatusele (PS § 26).

**PS § 19**

PS-i § 19 kohaselt on igaühel õigus vabale eneseteostusele. Vaba eneseteostus kui inimväärikuse väljendus hõlmab kogu mõeldavat inimtegevuse spektrit. Eneseteostusvabaduse elemendid on:

· vaba enesemääramine;

· vaba eneseväljendus ja enesekujutamine ning

· tegutsemisvabadus ehk vabadus teha seda, mida isik soovib, või jätta tegemata see, mida ei soovi.[[15]](#footnote-15)

**PS § 26**

PS-i § 26 kohaselt on igaühel õigus perekonna- ja eraelu puutumatusele. Riigiasutused, kohalike omavalitsuste üksused ja nende ametiisikud ei tohi kellegi perekonna- ega eraellu sekkuda muidu kui seaduses sätestatud juhtudel ja korras, et kaitsta tervist, kõlblust, avalikku korda või teiste inimeste õigusi ja vabadusi, tõkestada kuritegu või tabada kurjategijat.

* Isikuline kaitseala.Õigus perekonna- ja eraelu puutumatusele ning õigus vabale eneseteostusele on PS-i § 9 lg 1 järgi igaühe õigused. Põhiseaduse § 9 lg-s 1 loetletud kõigi ja igaühe õigused, vabadused ja kohustused on võrdselt nii Eesti kodanikel kui ka Eestis viibivatel välisriikide kodanikel ja kodakondsuseta isikutel. Juriidilistele isikutele laienevad põhiõigused niivõrd, kui see on kooskõlas juriidiliste isikute üldiste eesmärkidega ja vastavate põhiõiguste olemusega (PS § 9 lg 2). Juriidiline isik on abstraktsioon ega saa evida inimväärikust või muid inimlikke omadusi. Küsimusele, kas juriidilistel isikutel saab olla õigus vabale eneseteostusele, tuleb vastata siiski jaatavalt. Eneseteostusvabaduse kandjad on vähemalt need juriidilised isikud, kelle eesmärk on füüsilisest isikust liikmete või omanike õiguste ja vabaduste tagamine.[[16]](#footnote-16)

* Esemeline kaitseala.Riigikohus tõdeb, et esemeliselt kaitseb PS-i § 26 kõiki eraelu valdkondi, mis ei ole kaitstud eriõigustega.[[17]](#footnote-17) Informatsiooniline enesemääramine tähendab igaühe õigust ise otsustada, kas ja kui palju tema kohta andmeid kogutakse ja salvestatakse, seetõttu on eraelu kaitse üks olulisi valdkondi isikuandmete kaitse. Riigikohtu halduskolleegium on märkinud: „Eraelu puutumatuse riivena käsitatakse muu hulgas isikuandmete kogumist, säilitamist, kasutamist ja avalikustamist.“[[18]](#footnote-18) Paragrahviga 26 kaitstud eraelu sfääri kuuluvad muu hulgas isiku õigus informatsioonilisele enesemääramisele ning õigus oma sõnale ja pildile.

IKÜM lubab isikuandmeid töödelda muu hulgas andmesubjekti nõusolekul. Avalik-õiguslikus suhtes andmete töötlemiseks peab siiski olema ka seadusest tulenev alus, kuna andmesubjekti nõusolek ei muuda olematuks formaalseid nõudeid kõnealuse põhiõiguse riivamiseks.[[19]](#footnote-19)

Kuivõrd eraelu puutumatuse kaitse (§ 26) on vaba eneseteostuse (§ 19) suhtes erinorm, siis piisab PS-i § 26 kontrollist.

* Piirklausel. Paragrahv 26 on sätestatud kvalifitseeritud seadusereservatsiooniga. PS-i § 26 teise lause kohaselt võib sekkuda perekonna- ja eraellu tervise, kõlbluse, avaliku korra või teiste inimeste õiguste ja vabaduste kaitseks, kuriteo tõkestamiseks või kurjategija tabamiseks. PS-i § 11 näeb ette kõigi põhiõiguste piiramise üldised tingimused, sh proportsionaalsuse põhimõtte. Põhiõigusi võib piirata üksnes juhul, kui piirang ei ole vastuolus PS-iga, põhiõiguse piiramiseks on seaduslik alus ja piirang on demokraatlikus ühiskonnas vajalik ega moonuta konkreetse põhiõiguse olemust. Paragrahvi 26 teises lauses on sätestatud kvalifitseeritud seadusereservatsioon, mis lubab eraelu riivata üksnes seadusega või seaduse alusel ja § 26 teises lauses kindlaks määratud põhjustel.

Kõnealuse eelnõuga luuakse seadusesse alus isikuandmete töötlemiseks Eesti teabeväravas. Isikule tema enda kohta käiva isikustatud teabe kuvamine võimaldab tal saada ülevaadet oma õigustest, kohustustest ja menetlustest ning aitab tal ka oma õigusi ja kohustusi paremini teada ja neid kasutada. See aitab omakorda paremini avalikke teenuseid osutada ja saada, sh vajajal teenuseni kiiresti ja mugavalt jõuda. Kõlblus ei ole objektiivselt määratletav mõiste, kuid viitab moraalsetele ja eetilistele väärtustele, mida ühiskond peab oluliseks. Näiteks võib siinses kontekstis selle all mõista häid ja õigeid tegusid, st oma õiguste kasutamist ja kohustuste täitmist ning ühiskonna heaolu ja stabiilsuse tagamist mugavate avalike teenuste kaudu, mille kohta saab usaldusväärset ja ajakohast infot Eesti teabeväravast. Sellega tagatakse läbipaistvalt avalik kord ja kõlblus.

Sätestatav piirang peab olema proportsionaalne ehk sobiv, vajalik ja mõõdukas.

* **Sobivus**

Abinõu on sobiv siis, kui see soodustab piirangu eesmärgi saavutamist.[[20]](#footnote-20) Eesmärgi saavutamiseks võetakse eelnõuga meetmeid, millega piiratakse õigust perekonna- ja eraelu puutumatusele.

Eesti teabevärava eesmärk on anda isikule ühes kohas ülevaade teabevaldaja valdkonnaga seotud õigustest, kohustustest ja alustatud menetluste seisust. See võimaldab isikul suhelda riigiga n-ö ühe akna kaudu. Elektroonilised teenused, neid toetavad tugiteenused ja taaskasutatav teave muutuvad isikule lihtsalt leitavaks ja on mugavad kasutada. Isikustatud teabe kuvamise eesmärk on esitada isikule endaga seotud teavet arusaadavalt, kasutamata erialast keelt.

Kui inimene soovib olulise elusündmuse (näiteks abiellumine, lapse sünd, lähedase surm või pensionile jäämine) korral kasutada mitme riigiasutuse e-teenuseid, tekib probleeme nende teenuste killustatuse tõttu. Iga riigiasutus pakub oma e-teenuseid iseteeninduskeskkonna kaudu oma veebilehel ja edastab infot neile sobivates kanalites. Erinevaid iseteenindusi ja infokanaleid, kust vajalikke teenuseid ja infot leida, on aga palju, mistõttu on nende vahel orienteerumine ajamahukas ja keeruline. Samuti puudub inimesel iseteenindustes ülevaade tehtud ja veel tegemata sammudest elusündmusega seotud teenuste kasutamisel nii isikustatud kui ka üldises vaates. Inimene peab ise koostama nimekirja vajalikest elusündmusteenustega seotud tegevustest. Kui mõni teenus jääb teadmata või info õigel ajal leidmata, võib oluline suhtlus riigiga katkeda või hilineda. Selle probleemi lahendamiseks võetakse uudse lahendusena kasutusele sündmusteenuste kontseptsioon.

Eelnõuga reguleeritakse selgelt, milliseid andmeid töödeldakse, millistel eesmärkidel, samuti määratakse eelnõuga kindlaks isikuandmete vastutav töötleja ja säilitamise tähtajad.

**Järeldus:** ilma isikuandmeid töötlemata, sh andmevahetuseta Eesti teabevärava ja isikuandmeid sisaldava andmekogu vahel, ei ole võimalik isikustatud teavet isikule ühest aknast kuvada ja soovitud eesmärke saavutada. Arvestades et sündmusteenuse kui mugavusteenuse kasutamine on vabatahtlik ja andmetöötluseks on vajalik inimese nõusolek, on loetletud meetmed sobilikud ja aitavad saavutada eelnõu eesmärki: võimaldada isikul saada keskne ülevaade valdkonnaga seotud õigustest, kohustustest ja alustatud menetluste seisust ning muuta teenused isikule lihtsalt leitavaks ja mugavalt kasutatavaks.

* **Vajalikkus**

Abinõu on vajalik, kui eesmärki ei ole võimalik saavutada mõne teise, kuid isikut vähem koormava abinõuga, mis on vähemalt sama efektiivne.

Teenused ja info on haldusalades laiali. Selleks et pakkuda inimestele võimalust suhelda riigiga kiirelt, mugavalt ja lihtsalt ühes kohas, on loodud Eesti teabevärav. Isikustatud teenuse kasutamiseks on vaja töödelda isikuandmeid. See vajab õiguslikku alust, mis hõlmaks nii töödeldavaid andmekoosseise kui ka vastutava töötleja rolli määratlemist.

Inimene võib jätkuvalt tavapärasel viisil avalikke teenuseid kasutada, kuid peab seejuures arvestama, et info tema kõigi õiguste ja kohustuste kohta ei jõua ühe valdkonna iseteenindusse. Ka iseteenindused töötlevad isikuandmeid, mistõttu ei ole tegemist vähem koormava alternatiiviga.

Sündmusteenuse osutamine on lisavõimalus mugavalt, kiirelt ja ühe keskse keskkonna kaudu riigiga suhelda. Sündmusteenuse kui mugavusteenuse kasutamine põhineb isiku selgelt antud nõusolekul. Kuna sündmusteenuse osutamine tingib isikuandmete töötlemise, on seadusesse vaja luua õiguslik alus.

**Järeldus:** isikuandmete töötlemise puhul alternatiivset lahendust ei ole, isikuandmeid töötlevad nii iseteenindused kui ka Eesti teabevärav. Info ja teenuste kasutamiseks võib isik pöörduda otse ka valdkonna eest vastutava asutuse iseteenindusse, kuid arvestades, et valdkondlikud teenused ei too kõiki isikuga seotud õigusi ja kohustusi ühte kohta kokku, ei ole tegemist sama efektiivse meetmega. Kuna tegemist on riigiga suhtlemiseks ja avalike teenuste kasutamiseks loodud lisavõimalusega, on õigusliku aluse loomine vältimatu ning loetletud meetmetele ei ole efektiivsemaid ja vähem koormavaid alternatiive.

* **Mõõdukus**

Abinõu mõõdukuse üle otsustamiseks tuleb kaaluda ühelt poolt põhiõigusse sekkumise ulatust ja intensiivsust ning teiselt poolt piirangu eesmärgi tähtsust.[[21]](#footnote-21) Tuleb kaaluda, kas eelnõu eesmärk kaalub üles perekonna- ja eraelu puutumatuse riive.

Kuna isikuandmete töötlemine teabeväravas toimub isiku tahteavalduse alusel, on riive perekonna- ja eraelu puutumatusele väike. Eesti teabeväravas osutatavate avalike teenuste ja päringute kasutamine on inimesele vabatahtlik. Pigem võimaldab Eesti teabevärav viia ellu selge andmetöötluse põhimõtet. Inimesel on võimalik tutvuda riigi kogutud andmetega, mis on pärit eri asutuste hallatavatest andmekogudest ja mida ta saab kuvada üksikpäringuga.

Ka sündmusteenuse kasutamine ei ole inimesele kohustuslik, ta võib kasutada avalikke teenuseid ka tavapärasel viisil. Sündmusteenus on võimalus riigiga mugavalt ühe akna kaudu suhelda ning avalikke teenuseid kasutada. Mugavusteenusena põhineb isikuandmete töötlemine sündmusteenust kasutava inimese nõusolekul. Oma nõusoleku võib inimene mistahes ajal tagasi võtta. Muudatused aitavad tagada legitiimse eesmärgina selliseid õigusi nagu sotsiaalriigi põhimõte või üldine õigus korraldusele.

Samas on oluline, et isikud saaksid endaga seotud teavet ja teenuseid ühest kohast, selgelt ning läbipaistavalt, mida teabevärav ka võimaldab.

**Järeldus:** loetletud meetmed on proportsionaalsed, sest aitavad kaasa eelnõu eesmärgi saavutamisele, riive perekonna- ja eraelu puutumatusele on minimaalne ning seega kaaluvad eelnõu eesmärgid üles perekonna- ja eraelu puutumatuse riive.

Eespool öeldust tulenevalt on meede põhiseaduspärane.

1. **Eelnõu sisu ja võrdlev analüüs**

Eelnõu koosneb kahest paragrahvist. Paragrahv 1 koosneb kahest punktist, mis sisaldavad AvTS-is tehtavaid muudatusi ja sätet, mis muudab riikliku postkasti andmete töötlemise sätted kehtetuks. Paragrahviga 2 sätestatakse eelnõu jõustumise sätted. Eelnõu jõustub kahes osas.

**Eelnõu § 1 punktiga 1** muudetakse AvTS-i § 321 lg 1 sõnastust.

**Paragrahvi 321** **lõiget 1** täiendatakse ja ajakohastatakse selliselt, et Eesti teabevärav on edaspidi riiklik keskne kontaktpunkt, mis tehnoloogilises mõttes ei ole üksnes veebileht. Eesti teabevärav peaks võimaldama erinevate esitluskihtide kaudu teabe ja teenuste kättesaadavust. Lisaks viiakse selline definitsioon kooskõlla AvTS-i §-ga 32, mis võimaldab teavet kuvada ka mobiilirakenduse kaudu. Kuigi Eesti teabevärava eesmärki ei ole sisuliselt muudetud ega muudeta ka selle eelnõuga, tuuakse kõnealuse eelnõu muudatusega eesmärgid lõppkasutaja suhtes sõnaselgelt seaduses välja. Eesti teabevärava eesmärk on anda isikule ühes kohas ülevaade valdkonnaga seotud õigustest, kohustustest ja alustatud menetluste seisust. Elektroonilistele teenustele, neid toetavatele tugiteenustele ja taaskasutatavale teabele võimaldatakse juurdepääs, et teenused oleksid isikule lihtsalt leitavad ja mugavad kasutada.

Teabevärava lõppkasutaja võib olla nii füüsiline kui ka juriidiline isik, kes kasutab teabevärava vahendusel avalikustatud teavet või elektroonilist teenust. Kuivõrd AvTS-is puudub termin „lõppkasutaja“, viidatakse AvTS-is isikule. Sellele terminile vastab Eesti teabevärava määruses „lõppkasutaja“.[[22]](#footnote-22) Seetõttu on siinses kontekstis terminid „isik“ ja „lõppkasutaja“ sünonüümid. Eesti teabevärav kujutab endast riigi pakutavat lõppkasutaja kanalit, kust saab avaliku sektori avalike ülesannete täitmise raames edastatavat teavet ja osutatavaid teenuseid kasutada. Järelikult võimaldab Eesti teabevärav ühes kohas riigiga suhelda ja saada vajalikku teavet, ilma et lõppkasutaja peaks ilmtingimata teadma näiteks seda, milline asutus konkreetset teenust pakub või milline on mingi asutuse infosüsteemi iseteeninduse nimetus ja asukoht.

Lisaks võimaldab sätte sõnastus selgemalt mõista, et Eesti teabeväravast saab ka isikustatud teavet. Isikustatud teabe all tuleb mõista igasugust teavet, mis käib konkreetse isiku kohta, st sisaldab ka isikuandmeid. Andmevahetusega sündmusteenuste puhul on tegemist ühe võimaliku isikustatud teabe vormiga. Selline teave hõlmab ka isiku kohta käivat haldusmenetlusega seotud teavet: teenuse saamiseks vajalike eelduste täitmise teavet, haldusmenetluse algatamise või algatamata jätmise teavet, haldusmenetluse käigus puuduste kõrvaldamise teavet ja haldusmenetluse lõpetamise teavet. Isikustatud teabe kuvamise eesmärk on esitada isikule temaga seotud teave arusaadavalt, kasutamata erialast keelt. Muudatuse puhul on tegemist sammuga isikustatud sündmusteenuste suunas, kuid nimetatud AvTS-i muudatus ei loo veel õiguslikku alust teenust osutada.

Isikustatud teabe kuvamise süsteem on riigi kesksel teabekanalil inimesele tema soovil tema enda isikustatud teabe kuvamist võimaldav organisatsiooniliste, tehniliste ja õiguslike vahendite raamistik. Tegemist on muu hulgas sündmusteenuse osutamist toetava süsteemiga, mis võimaldab inimesele tema nõusolekul andmed teabeväravasse koondada ning näidata talle seal andmeid tema taotlusel toimuva haldusmenetluse seisu kohta. Sündmusteenuste käigus süstematiseerib RIA elusündmusest lähtuvat töödeldavat teavet ehk tekib andmete lisatöötlemine, mida pelgalt ühtse kontaktpunkti puhul ei toimu. Seega muutub sündmusteenuste isikustatud teabe kuvamise vaates RIA vastutavaks töötlejaks ja see nõuab selget õiguslikku alust. See tähendab, et ühe elusündmusega seotud haldusmenetlus(t)e seisu info on isikustatud sündmusteenusena inimesele nähtav Eesti teabeväravas. Konkreetse haldusmenetluse algatamiseks suunatakse inimene üldjuhul vastava asutuse e-keskkonda. Lahenduse abil saab inimene kogu vajaliku info ja menetluste algatamise viited kätte just teabeväravast (vt joonis 1).

Pilt, millel on kujutatud tekst, kuvatõmmis, diagramm, Plaan

Kirjeldus on genereeritud automaatselt

**Joonis 1**. Sündmusteenuse osutamise näide abiellumise korral

Isikustatud vaate kuvamiseks sobilik ühtne kontaktpunkt on Eesti teabevärav. Teabeväravas on juba praegu inimesele kättesaadavad üldkasutatavad elektroonilised teenused. Elektrooniline üldkasutatav teenus on vastavalt teabevärava määruse § 2 punktile 3 teabevärava vahendatav teenusepakkuja teenus, millele pole määratud juurdepääsupiiranguid ja mida saab kasutada ühtsetel alustel. Eelnõuga kavandatakse isikustatud teabe kuvamist lähtuvalt inimese elusündmusest, eeldusel et inimene on sellise info koondamiseks andnud oma nõusoleku.

Sündmusteenuse platvormi minimaalne töötav lahendus isikustamata andmete kuvamiseks avalikustati 30.12.2022. See pakub inimesele elusündmusega seotud infoteenust, kus kuvatakse elusündmusega seotud üldine info. Praegu on inimesele kättesaadavad näiteks abiellumise ja sünniga seotud infoteenused (vt jooniseid 2 ja 3). 2024. aasta III kvartali seisuga on viit infoteenuselehekülge külastatud kokku 84 621 korda. Inimene ei saa aga praegu infot selle kohta, millised on konkreetselt tema andmetest tulenevad võimalused ja millises staadiumis on tema taotlusel algatatud haldusmenetlus, kuna asutuste ja RIA kui sündmusteenuste platvormi haldaja vahel andmevahetust ei toimu.

**Pilt, millel on kujutatud tekst, kuvatõmmis, Veebileht, Veebisait

Kirjeldus on genereeritud automaatselt**

**Joonis 2**. Abiellumisega seotud infoteenuse näide


Pilt, millel on kujutatud tekst, kuvatõmmis, number, tarkvara

Kirjeldus on genereeritud automaatselt

**Joonis 3.** Sünniga seotud infoteenuse näide

Sündmusteenuse osutamine on võimalik üksnes juhul, kui asutusel on soov ja valmidus teatud elusündmusega seotud e-teenuseid sündmusteenusena pakkuda. Samuti on sündmusteenuse osutamise eelduseks inimese nõusolek, et tema andmed koondatakse teabeväravasse.

Isikustatud teabe kuvamise süsteem võimaldab füüsilisele isikule näidata tema nõusoleku korral Eesti teabeväravas isikustatud andmeid tema taotluse alusel toimuva haldusmenetluse seisu kohta seaduses sätestatud juhul. Abielu sündmusteenuse näitel võiks personaliseeritud kujul olla süsteem selline, nagu on kujutatud joonisel 4.



**Joonis 4.** Abieluteenuse isikustatud vaate näidis

Sündmusteenus tähendab sisu poolest seda, et haldusmenetlust läbi viiv haldusorgan edastab haldusmenetluse seisu kohta isikustatud teabe RIA-le kui Eesti teabevärava vastutavale töötlejale, et kuvada see inimesele keskses teabekanalis. Ehkki isikuandmeid edastatakse teabeväravasse inimese nõusoleku korral, on õigusselguse ja isikuandmete töötlemise läbipaistvuse tagamiseks vaja nimetatud andmete edastamine ja edasine RIA poolt töötlemine reguleerida – eeskätt sätestada edastatavate isikuandmete koosseis ning RIA õigused ja volitused.

Ühele haldusorganile pandud avalik ülesanne (nt perekonnaseisuasutusele perekonnatoimingute seadusega pandud ülesanne) ei anna õiguslikku alust isikuandmete töötlemiseks teisele haldusorganile. See tähendab, et õigusakt, millega ühele või mitmele haldusorganile antakse avalikes huvides ülesanne, ei loo andmetöötluseks vajalikku õiguslikku alust kolmandale haldusorganile. Seetõttu tuleb eraldiseisev õiguslik alus luua RIA-le. Oluline on ka õigusaktis määrata, kas RIA on isikuandmete vastutav või volitatud töötleja (vt lähemalt ka lõike 2 selgitusi).

Sündmusteenuse puhul võib isikuandmete töötlemise eesmärki ja avalikku ülesannet kindlaks määrata kaheti. Ühelt poolt on sündmusteenusega hõlmatud haldusmenetlusi läbiviivatele haldusorganitele pandud õigusaktidega kohustus haldusmenetlust läbi viia. Selles mõttes on iga haldusorgan haldusmenetluse käigus isikuandmeid töödeldes vastutav töötleja. Olukorras, kus haldusorgan edastab teabe ühtse kontaktpunkti haldajale RIA-le sündmusteenuse osutamiseks, võib RIA tegutseda kui volitatud töötleja. Teiselt poolt ei ole sündmusteenuse osutamine ühegi hõlmatud haldusmenetluse jaoks vahetult ja tingimata vajalik ega mõjuta haldusmenetlust. Sündmusteenuse kui kompleksteenuse osutamiseks võib andmetöötlus vajalik olla, kuid see ei ole ilmtingimata vajalik sündmusteenuse osaks oleva haldusmenetluse jaoks. Seega on isikule ühtse kontaktpunkti kaudu isikustatud teabe kuvamine pigem omaette eesmärk. Olukorras, kus sündmusteenuse osutamine pole sündmusteenusega hõlmatud haldusmenetlusi läbiviivatele haldusorganitele õigusaktidega pandud ülesanne, ei saa RIA kui ühtset kontaktpunkti haldav asutus tegutseda viidatud haldusorganite suhtes volitatud töötlejana. See tähendab, et ühtse kontaktpunkti haldaja on pigem käsitatav eraldiseisva vastutava töötlejana, kuna sündmusteenuse osutamiseks vajalik isikuandmete töötlemine pole sündmusteenusega hõlmatud haldusmenetluste eesmärk. Seega on RIA käsitatav Eesti teabevärava platvormi kontekstis eraldiseisva isikuandmete vastutava töötlejana. Sündmusteenuse kontekstis tähendab see, et ühtses kontaktpunktis isikuandmete töötlemise õiguslik alus peab olema õigusaktis sätestatud eraldi.

Sündmusteenuse osutamiseks vajaliku isikuandmete töötlemise õigusaktist tuleneva aluse puhul on tegemist üldnormiga, mis võimaldab sündmusteenuse osutamiseks ühel haldusorganil (RIA-l) töödelda teiste haldusorganite kogutud isikuandmeid. Sellist lähenemist toetab ka IKÜM-i põhjenduspunkt 45.[[23]](#footnote-23) Samas tuleb iga sündmusteenuse puhul IKÜM-i art 6 lõikes 3 sätestatu kohaselt hinnata, kas isikuandmete töötlemine planeeritavas mahus ja viisil vastab avaliku huvi eesmärgile ning kas see on proportsioonis taotletava õiguspärase eesmärgiga.

Üldisemalt on võimalik reguleerida töötlemise muid aspekte, nt vastutavad ja volitatud töötlejad ning nende rollid ja ülesanded, üksused, kellele võib andmeid avaldada, eesmärgi piirangud, säilitamise aeg ja muud meetmed seadusliku ja õiglase töötlemise tagamiseks (IKÜM-i põhjenduspunkt 45 ja art 6 lg 3). Puudutatud andmesubjektide arv, töödeldavate andmete koosseis ja täpsem eesmärk on iga elusündmusega kaasneva sündmusteenuse puhul erinev, mistõttu on oluline lähtuda ka teenuste oma regulatsioonist.

**Eelnõu § 1 punktiga 2 lisatakse seadusesse § 321 lõige 11,** mis kirjeldab, milliseid isikuandmeid sisaldavaid andmeid Eesti teabeväravas töödeldakse. Andmete täpsem koosseis määratakse rakendusaktis.

Isikuandmete töötlemine kujutab riivet isiku eraelu puutumatusele ehk Eesti Vabariigi põhiseaduse §-ga 26 ette nähtud põhiõigusele. Eesti Vabariigi põhiseaduse §-s 3 sisalduva olulisuse põhimõtte ehk parlamendireservatsiooni järgi tuleb kõik oluline reguleerida seadusandjal. Oluline on see, mis on tähtis põhiõiguste realiseerimise ja seega ka nende piiramise seisukohast. Seetõttu reguleeritakse isikuandmete töötlemisega seonduvat AvTS-i tasandil ja antakse lõikega 5 detailsem volitusnorm andmete täpsema koosseisu määramiseks rakendusaktis.

Eesti teabevärava isikuandmete töötlemise õiguslik alus protsesside kaupa on järgmine:

1. Üksikpäringute tegemine Eesti teabeväravas – avalik ülesanne (IKÜM art 6 lg 1 p e). Avalik ülesanne tuleneb praegu kehtivast AvTS-i §-st 321. Kasutaja algatatud üksikpäringu võimalus jääb alles ning seda eelnõu ei muuda, kuid seaduses tehakse selgeks andmekoosseisud ja säilitamise tähtajad.

2. Lõppkasutaja töölaual isikustatud teabe andmevahetus teabeväravasse – nõusolek (IKÜM artiklid 6 ja 9).

3. Lõppkasutaja töölaual isikustatud teabe kuvamine ühel lehel – avalik ülesanne (IKÜM art 6 lg 1 p e). Avalik ülesanne tuleneb AvTS-i §-st 321.

4. Andmete edastamine andmekogust Eesti teabeväravasse sündmusteenuste isikustatud teabe jaoks – nõusolek (IKÜM artiklid 6 ja 9).

5. Sündmusteenuste isikustatud teabe (menetlusseisu) kuvamine – avalik ülesanne (IKÜM art 6 lg 1 p e). Kõnealune eelnõu loob selleks vajaliku aluse ja regulatsiooni AvTS-i § 321 täpsustamise kaudu.

IKÜM sätestab isikuandmete töötlemise õigusliku aluse. Riigi infosüsteemi kuuluvas andmekogus sisalduvad andmed inimese kohta on asutus reeglina kogunud IKÜM-i art 6 lg 1 punkti e alusel: isikuandmete töötlemine on vajalik avalikes huvides oleva ülesande täitmiseks või vastutava töötleja avaliku võimu teostamiseks. Nende andmete edastamine (isikuandmete töötlemise üks viisidest) kellelegi teisele (kõnealusel juhul teisele asutusele) ei ole enam seotud selle asutuse avaliku ülesande täitmisega ja vajab seetõttu eraldi õiguslikku alust isikuandmete töötlemiseks. Eesti teabeväravasse edastatakse andmeid isiku nõusoleku korral IKÜM-i art 6 lg 1 punkti a või eriliigiliste isikuandmete puhul IKÜM-i art 9 lg 2 punkti a kohaselt. Erandiks on siin lõppkasutaja enda algatatud üksikpäring Eesti teabevärava kaudu, mille õiguslik alus on IKÜM-i art 6 lg 1 punkt e. Inimese nõusoleku korral tekib andmekogu pidajal õigus edastada andmed Eesti teabeväravasse. Olukorras, kus inimene annab nõusoleku, ei saa riik inimese andmete edastamise otsusesse sekkuda rohkem, kui on vältimatult vajalik. Nõusolek on isikuandmete töötlemise õigusliku alusena samaväärne teiste õiguslike alustega, mis tulenevad IKÜM-ist. Kuivõrd nõusolek antakse ühe või mitme kindla eesmärgi jaoks ja selle andmine on andmesubjektile vabatahtlik, pole selle andmise korral riigil õigust inimese nõusolekut eirata, seda muuta või piirata põhjendamatult andmete edastamist. Inimesele jääb Eesti teabeväravat kasutades võimalikult suur voli otsustada, kellele, millisel eesmärgil ja milliseid andmeid ta edastab.

Nõusolek on piiritletud tingimustega tahteavaldus. Kõnealuses eelnõus on nõusoleku all peetud silmas IKÜM-i art 6 lg 1 punktis a või art 9 lg 2 punktis a sätestatud isikuandmete töötlemise õiguslikku alust. IKÜM-i art 4 p 11 kohaselt peab nõusolek olema vabatahtlik, konkreetne, teadlik ja ühemõtteline tahteavaldus, millega andmesubjekt nõustub kas avalduse vormis või selget nõusolekut väljendava tegevusega, et tema isikuandmeid töödeldakse. Enne nõusoleku andmist kuvatakse Eesti teabeväravas lõppkasutajale vajalik info, et nõusolek vastaks IKÜM-i tingimustele.

Eesti teabevärava avalik ülesanne on defineeritud AvTS-i §-s 321 nii kehtivas kui ka kõnealuses eelnõus täiendatud versioonis. RIA-l on õigus omale Eesti teabeväravaga pandud ülesande täitmiseks töödelda andmeid, sh isikuandmeid. Eesti teabevärava olemus ja eesmärk on täpsemalt avatud uuendatud lõike 1 selgitustes.

Töödeldavad isikuandmed on jagatud kategooriatesse, nagu nähtub järgmisest tabelist. Lisaks töödeldakse ka andmetöötluse logisid.

|  |  |
| --- | --- |
| **Andmekategooria** | **Andmed** |
| Isiku üldandmed, sünnikoht ja rahvus | Ees- ja perekonnanimi, isikukood,  sugu, kodakondsus, kontaktandmed, sh rahvastikuregistrijärgse elukoha aadress, emakeel, sünnikoht, rahvus. |
| Abikaasa või registreeritud elukaaslasega seotud andmed | Abikaasa või registreeritud elukaaslase ees- ja perekonnanimi, abikaasa või registreeritud elukaaslase isikukood.  Tegemist on andmetega, mida eelnõu koostamise ajal küll veel ei töödelda, kuid arendustegevustega andmete töötlemiseks on alustatud. |
| Alaealiste lastega seotud andmed | Isiku laste andmed: lapse ees- ja perekonnanimi, lapse isikukood;  elatisabi andmed. |
| Elukohtade ja varasemate elukohtadega seotud andmed | Rahvastikuregistrijärgne elukoht. |
| Füüsilise isiku seos juriidilise isikuga ja temaga seotud juriidilise isiku nimi, registrikood ja kontaktandmed | Juriidilise isikuga seotud füüsilise isiku ees- ja perekonnanimi, isikukood, roll juriidilises isikus ning selle rolli alguskuupäev, juriidilise isiku nimi, registrikood, asukoht, aadress, e-posti aadress, telefoninumber. |
| Isiku ametliku e-posti aadressi logiandmed ja sellele e-posti aadressile saadetud kirjad | Füüsilise isiku üldandmed: isikukood, ees- ja perekonnanimi, e-posti aadress, telefoninumber;  andmed seoses isikule saabuva teavitusega – andmekoosseis sõltub saadetavast teavitusest (sh sellest, kas teavitus edastatakse teenuse kasutajale e-kirja või telefoninumbrile saadetud teavituse teel), kuid peamiselt piirduvad RIA töödeldavad isikuandmed teavituse sisu ja pealkirja, metaandmete ja teavituse staatusega (nt teavituse kättetoimetamise ja avamise aeg). |
| Isiku telefoninumbrile saadetud teavitused seoses isiku ametlikule riiklikule e-posti aadressile saadetud kirjadega | Füüsilise isiku üldandmed: isikukood, ees- ja perekonnanimi, e-posti aadress, telefoninumber;  teavituse sisu ja pealkiri, metaandmed ja teavituse staatus (nt teavituse kättetoimetamise ja avamise aeg). |
| Isikut tõendavate dokumentide andmed | Kehtivate dokumentide number, tüüp ja kehtivuse lõppaeg järgmiste dokumenditüüpide hulgast: Eesti kodaniku pass, ID-kaart, välismaalase pass, elamisloakaart või e-residendi digitaalne isikutunnistus. |
| Isikule väljastatud lubadega ja tegevuskeeldudega seotud andmed | Juhilubade andmed: juhiloa number, tüüp ja kehtivusaeg järgmiste lubade hulgast: juhiluba, esmane juhiluba, piiratud õigusega juhiluba, välismaalase juhiluba või väikelaevajuhi tunnistus;  isikule kuuluvad relvaload ja relvad;  isiku kohta väljastatud majandustegevusega seotud teatised ja keelud. |
| Karistatuse ja täitemenetluse andmed | Karistusregistri väljavõte;  isiku vastu algatatud täitetoimikud. |
| Hüvitiste, toetuste, pensioni ja arvelduskontoga seotud andmed | Arvelduskonto andmed: isiku arvelduskonto esitamine Tervisekassale, kuhu soovib saada toetusi ja hüvitisi;  töövõimetushüvitiste andmed: töövõimetuslehe periood, liik, hüvitatud päevade arv, väljamakstud hüvitise suurus eurodes;  pensioniandmed. |
| Poliitilise kuuluvuse ja usulise enesemääramise andmed | Erakondlik kuuluvus vastavalt äriregistri avaandmetele;  isiku usk. |
| Terviseandmed | Euroopa ravikindlustuskaardi andmed: Euroopa ravikindlustuskaardi number ja kehtivuse andmed;  hambaravihüvitise andmed: hambaravihüvitise õigus jah/ei/tasuta, kehtiv hüvitise määr ja hüvitise jääk;  proteesihüvitise andmed: proteesihüvitise õigus jah/ei, kehtiv hüvitise määr ja hüvitise jääk;  retseptide andmed: toimeaine nimi, pakendi nimi, retsepti staatus, retsepti kehtivuse lõpp;  ravikindlustuse andmed ja perearst: ravikindlustuse kehtivus: jah/ei, kasutaja perearsti nimi;  juhiloa tervisetõendi andmed: tervisetõendi kasutusala, kehtivus, piirangud. |
| Töö ja haridusega seotud andmed | Haridusega seotud andmed: õppeasutuse nimetus, õppima asumise alguse ja lõpu kuupäev, õpe/klass, tunnistuse või diplomi number, õppekava kood, nimetus ja nominaalkestus;  riigieksami ja e-tunnistustega seotud andmed: testi nimi, testiosa nimi, testiosa toimumise aeg ja koht (sh aadress), staatus ja tulemus;  põhikooli ja gümnaasiumi lõputunnistuse andmed tulenevalt Eesti hariduse infosüsteemi põhimäärusest;  kutsetunnistuse andmed tulenevalt kutseregistri põhimäärusest;  tõendi A1[[24]](#footnote-24) taotlemine ja tühistamine. |
| Varaliste õigustega seotud andmed | Isikule kuuluva kinnisvara andmed: katastritunnus, aadress, kinnistu number;  notariaalsed dokumendid: toimingu kuupäev, notari nimi;  sõidukite andmed: automark, mudel, registrimärk, esmane registreerimine mootorsõidukitel, kus kasutaja on omanik;  isikule kuuluvate sõidukite liikluskindlustuse andmed: sõidukite liikluskindlustuse kehtivus: jah/ei;  pärimismenetlusega seotud andmed. |
| Menetlusseisu andmed | Isikuga seotud haldusmenetluse teave;  volitatud töötleja olemasolul volitatud töötleja nimi, registrikood, e-post ja telefon;  sündmuse tüüp (elusündmus või ärisündmus) ja sündmusega seotud teistest õigusaktidest tulenevad andmed, sealhulgas isikuandmed. |

**Tabel 1.** Andmekategooriate selgitused

Sündmusteenuste nimekiri kehtestatakse justiits- ja digiministri määrusega. Kõnealuse eelnõu menetluse ajal oli kaardistatud kaks andmevahetusega sündmusteenust. Need on leitavad järgmisest tabelist.

|  |  |  |  |
| --- | --- | --- | --- |
| **Sündmusteenus** | **Osateenus** | **Andmekoosseis** | **Õiguslik alus** |
| Abiellumine (Siseministeerium) | Abielu sõlmimine | Ees- ja perekonnanimi, isikukood, sündmus, sündmuse olek (avaldus esitatud, avaldus menetluses, partneri nõusoleku andmine, aja ja koha kinnitus, abielu registreerimine), nõusoleku kehtivuse aeg | Rahvastikuregistri seaduse § 21 lg 1 p-d 1 ja 4 |
| Kaitseväe kohustuse täitmine (Kaitseressursside Amet) | Ajateenistuse planeerimine | Ees- ja perekonnanimi, isikukood, sündmus, sündmuse olekud:   1. ajateenistuseks valmistumine algas (staatus – kutsealune, tervisekontrolli aeg ja koht, advisori nimi telefon, e-post, URL); 2. ajateenistuseks valmistumine lõppes; 3. ajateenistus alustatud (staatus – ajateenija, diviis, aeg ja koht, info, e-post, telefon, URL); 4. ajateenistus lõpetatud, reservteenistusse määratud (reservis olev isik, positsioon, info, e-post, telefon, URL); 5. reservteenistus lõpetatud; 6. õppekogunemisele kutsutud (reservõppekogunemine, koht, URL, algus ja lõpp). | Kaitseväekohustuslaste registri põhimääruse § 8 lg 1 p-d 4, 7; lg 2 p-d 1, 7, 8; lg 5 p 1; lg 8 p-d 2, 6 ja 7 |
| Ajateenistuse läbimine |
| Reservteenistus |

**Tabel 2.** Andmevahetusega sündmusteenused

Kuivõrd sündmusteenused on arenemisjärgus, tuleb tabeleid 1 ja 2 võtta esmase kaardistusena. Ajas võivad sündmusteenuste nimekirjad ja nende andmekoosseisud muutuda. Muudatused nimekirjas tehakse ministri määrusega.

Kuna Eesti teabeväravas töödeldakse isikuandmeid andmeandja antavate isikuandmete alusel, on vajalik, et ka andmeandjad looksid valdkondlike asjakohaste regulatsioonide õigusliku aluse. See võimaldab andmeandjal määratleda andmekoosseisud, mida Eesti teabeväravas töödeldakse.

**Eelnõu § 1 punktiga 3 muudetakse § 321 lõiget 2.** Isikustatud teabe kuvamisega on RIA-st saanud Eesti teabevärava osa vastutav töötleja (IKÜM art 4 p 7 mõistes), kes ka praktikas haldab ja arendab teabeväravat. RIA määrab kindlaks eesmärgid ja vahendid, mis puudutavad Eesti teabeväravas isikustatud teabe kuvamise süsteemi eesmärke ja vahendeid. Vastutus sündmusteenuste eest jääb konkreetsele sündmusteenuse pakkujale, kelle pädevuses on osutada konkreetset avalikku teenust vastava valdkonna eriregulatsiooni alusel. Kuivõrd RIA ja sündmusteenuse osutaja vastutavad isikustatud teabe kuvamisel erinevate protsesside eest ning määravad protsesside eesmärke ja vahendeid eraldiseisvalt, ei saa neid vaadelda kui kaasvastutavaid töötlejaid isikustatud teabe kuvamise kontekstis IKÜM-i art 26 mõistes. Seega tekib kaks eraldiseisvat vastutavat töötlejat.

**Eelnõu § 1 punktiga 4 täiendatakse § 321 lõikega 21**,millegakehtestatakse Eesti teabeväravas isikuandmete ja logide säilitamise tähtajad. IKÜM-i art 5 lg 1 punktis e sätestatud säilitamise piirangu põhimõtte kohaselt säilitatakse isikuandmeid kujul, mis võimaldab andmesubjekte tuvastada ainult seni, kuni see on vajalik selle eesmärgi täitmiseks, milleks isikuandmeid töödeldakse. Pärast eesmärgi täitmist tuleb andmed kas kustutada või anonüümida. Uue säilitamistähtaja määramine peab olema põhjendatud uue eesmärgi täitmisega.

Isikustatud teabe kuvamisega seotud andmeid säilitatakse Eesti teabeväravas järgmiselt:

* isikuandmeid teenuste üksikpäringu korral isiku sessiooni lõppemiseni, kuid mitte kauem kui 30 minutit.

Andmeid hoitakse kuni isiku väljalogimiseni, kuid mitte kauem kui 30 minutit. Kuivõrd selline kasutaja tahteavalduse alusel andmekogudes tehtav üksikpäring täidab oma andmetest ülevaate saamise eesmärki ja selline toiming on võimalik teha 30 minutiga, ei ole põhjendatud isikule seda teavet kauem kuvada. Kui isik soovib hiljem uuesti ülevaadet saada, saab ta algatada uue päringu;

* nõusolekut teabevärava töölauapäringuteks üks aasta nõusoleku andmisest arvates.

Töölaual kuvatavaid andmeid säilitatakse nii nagu teenuste üksikpäringu korral kuni 30 minutit. Küll aga on vajalik säilitada isiku nõusolek töölauapäringute korduvaks tegemiseks aasta jooksul. Nimelt võimaldatakse töölauapäringuid iga kord sisse logides pärast seda, kui süsteem on kontrollinud nõusoleku kehtivust. Selguse, andmete ajakohasena hoidmise ja läbimõelduse huvides ei ole selliseid andmeid mõistlik hoida kauem kui üks aasta, mistõttu küsitakse ühe aasta möödumise järel isikult uuesti nõusolekut töölauapäringuteks. Inimesel on võimalik töölaua vaates lülitada andmekategooriad soovi korral sisse või välja endale sobival ajal;

* nõusolekupõhise kuvamise korral 30 päeva pärast omavahel seotud haldusmenetlustest viimase lõppemist või nõusoleku tagasivõtmise korral 30 päeva nõusoleku tagasivõtmisest arvates.

Mõlema andmete nõusolekupõhise kuvamise korral piisab haldusmenetluse kontekstis 30 päevast, et tagada lõppkasutajale võimalus esitada toimingu peale lubatud olukordades vaie (HMS § 75). Muude õiguskaitsevahendite rakendamiseks on võimalik kasutada logisid.

Nõusoleku alusel pakutavate sündmusteenuste korral säilitatakse 30 päeva inimese isikukoodi, sündmusteenuse viidet, millega konkreetne isik ja nõusolek on seotud, ning unikaalset nõusolekuviidet. Nende andmete säilitamine on vajalik järgmistel põhjustel:

1. et oleks võimalik nõusolekust loobumise korral ja hiljem selle taastamise korral kuvada isikule korrektseid andmeid, kui vahepealsel ajal on ühes sündmusteenuses osateenused lõppenud või alanud. Ilma esialgset nõusolekut säilitamata ei oleks võimalik kuvada andmeid osateenus(t)e kohta, mida on osutatud enne nõusoleku andmist;
2. kui nõusolekut tagasi ei võeta ja sündmusteenus jõuab oma lõpuni ehk viimase osateenuse lõppemiseni, on vaja isikut teavitada ka lõppemise faktist. Selle mõistlikuks perioodiks on peetud 30 päeva. Vastasel juhul peaks isik sündmusteenuse lõppemise lugema välja asjaolust, et konkreetne sündmusteenus on tema personaalsest vaatest kadunud;

* isikule kuvatud postkasti kirju kaks aastat kirja saamisest arvates.

Riikliku postkasti @eesti.ee aadressile (ehk aadressidele isikukood@eesti.ee ja registrikood@eesti.ee) saadetud kirju säilitatakse kaks aastat kirja saatmisest arvates. Praegu kehtiv regulatsioon seda juba võimaldab, kuid regulatsioon tehakse nimetatud sättega selgemaks. Uue riikliku postkastiteenuse (nn postkast 2.0) tulekuga lõppeb isikule saadetud kirjade keskne säilitamine ning seejärel tuleb nimetatud säte kehtetuks tunnistada. Edaspidi hakkavad kirju säilitama kirja saatvad asutused ise, et vähendada isikuandmete töötlemise riivet RIA poolt. Keskselt säilitatakse endiselt metaandmeid selle kohta, kes, millal ja kellele kirja on saatnud. Selline logide säilitamine on vajalik, et isik oskaks vajaduse korral õige asutuse poole pöörduda ning see asutus saaks vajaduse korral tõendada toimunud töötlemistoiminguid;

* isikustatud teabe kuvamisega seotud logisid kolm aastat nende tekkimisest arvates.

Riigivastutuse seaduse § 17 lõikes 3 sätestatud kahju hüvitamise taotluse esitamise tähtaeg on kolm aastat alates päevast, millal kannatanu kahjust ja selle põhjustanud isikust teada sai või pidi teada saama. Säilitustähtaja määramisel on lähtutud sellest, et pooltel oleksid tõendid Eesti teabeväravas tehtud toimingute kohta juhuks, kui peaks tekkima vaidlusi. Lisaks tagab kolmeaastane logide säilitamise tähtaeg riigile võimaluse tõendada Eesti teabevärava lõppkasutajaga seotud muude kui riigivastutuse seaduse alusel kahju hüvitamise juhtumite puhul, s.o haldusmenetluslikke ja tsiviilõiguslikke kaebeõiguse võimalusi, riivamata ebaproportsionaalselt isiku põhiõigusi. Seetõttu on kolmeaastane säilitustähtaeg piisav ja põhjendatud, tagades ka andmesubjektile võimaluse kasutada oma õigusi kooskõlas PS-i § 15 lg 1 esimese lausega.

**Eelnõu § 1 punktiga 5 muudetakse § 321 lõigete 3–5 sõnastust**.

Lõike 3 muutmine on vajalik eelnõuga tehtavate muudatuste tõttu, mis on olemuselt terminoloogilised ja sõnastuslikud. Lõikega 3 määratakse kindlaks teabevärava vastutava töötleja kohustus tagada teabe kasutajakeskne korrastatult kuvamine ja juurdepääs teenustele Eesti teabeväravas.

Lõiget 4 täiendatakse ja lisatakse teabe kõrvale teenused, kuivõrd isikustatud teavet kuvatakse ka teenuste kategoorias. Lõikes 4 on sätestatud teabeandja kohustus tagada oma valdkonna teenustega seotud teabe õigsus, korrastatus ja ülevaatlik esitamine ning selle edastamine Eesti teabevärava vastutavale töötlejale.

Lõikega 5 täpsustatakse volitusnormi, võimaldamaks kajastada kõnealuse seaduse muudatusi Eesti teabevärava määruses.

**Eelnõu § 1 punktiga 6** täiendatakse § 321 lõikega 6, millega luuakse volitusnorm avalike e-teenuste ja nende ühtse platvormi arendamise eest vastutavale ministrile sündmusteenuste loetelu kehtestamiseks. Sündmusteenuste loomise eest vastutavad asutused on jagatud vastavalt teenustele, näiteks abielu sündmusteenuse eest vastutab Siseministeerium. Sündmusteenuste platvormi eest, mis tagab sündmusteenuse toimimise ning liidab erinevad e-teenused kasutajale kokku ühtseks teekonnaks, vastutab kõnealuse eelnõu kohaselt justiits- ja digiminister. Justiits- ja digiministri pädevuses on koordineerida avalike e-teenuste arendamist ning seetõttu kinnitab tema oma määrusega ka selle, milliseid sündmusteenuseid platvormil kuvatakse.

**Eelnõu § 1 punktiga 7** muudetakse kehtetuks riikliku postkastiga seotud sätted. Riiklikul postkastil saab olema õigusi vähem riivav tehnoloogiline lahendus (nn postkast 2.0). Sellega antakse kirja sisu töötlemine pädevale asutusele, kes edastab kasutajale teavet postkastiteenuse kaudu, ning RIA enam kirjade sisu ei töötle. RIA-le jääb alles logifailide andmete säilitamise kohustus ja isiku antavale telefoninumbrile teavituse saatmise kohustus. Postkastide vahetamiseks ei ole vaja eraldi üleminekuaega ette näha, sest teatud ajaperioodil on kasutusel kaks lahendust. RIA lõpetas vanas postkastiteenuses kirjade sisu töötlemise 24.04.2023. Varasema tehnoloogilise lahendusega kogutud kirjade sisu säilitatakse kolm aastat, seega tuleb sätted kehtetuks tunnistada kolme aasta järel arvates kirjade töötlemise lõppemisest ehk 24.04.2026.

**Eelnõu § 2 sätestab** AvTS-i § 321 muudatuse jõustumise tähtajad. Üldiselt jõustub seadus 10.02.2025, kuivõrd eurorahastuse saamiseks on komisjonile lubatud saavutada sündmusteenuste eesmärk konkreetseks ajaks. Riikliku postkastiga seotud sätted muudetakse kehtetuks alates 24.04.2026.

**4. Eelnõu terminoloogia**

Eelnõus ei kasutata uusi termineid.

**5. Eelnõu vastavus Euroopa Liidu õigusele**

Eelnõus on arvestatud IKÜM-ist tulenevate nõuetega, mille järgi antakse inimesele kontroll oma andmete üle ning võimaldatakse senisest efektiivsemalt kasutada IKÜM-ist tulenevaid õigusi.

**6. Seaduse mõjud**

AvTS-i muutmise eelnõuga luuakse selge õiguslik alus kuvamaks Eesti teabeväravas isikustatud teavet, mille üks osa on sündmusteenused.

**Mõju sihtrühmad**

Mõju sihtrühmad sündmusteenuste puhul:

a) riigi infosüsteemi (edaspidi ka RIS) andmekogude vastutavad töötlejad – neid, kes soovivad sündmusteenuseid luua, on maksimaalselt 1300 andmekogu (terve teenuse elutsükli jooksul), kuid RIS-i andmekogude vastutavaid töötlejaid on vähem. Eelkõige on mõjutatud avaliku sektori asutused, kus osutatakse näiteks järgmisi sündmusteenuseid: kaitseväekohustuse täitmine (kaasatud on Kaitseressursside Amet, RIA, MKM); lähedase kaotus (kaasatud on Eesti Linnade ja Valdade Liit, RIA, MKM, Sotsiaalkindlustusamet (edaspidi SKA), pensionile jäämine (kaasatud on Sotsiaalministeerium, RIA, MKM, SKA); Eestis kohanemine (kaasatud on Kultuuriministeerium, RIA, MKM), abielu lahutamine (kaasatud on Siseministeerium, RIA, MKM). Andmevahetuspõhiseks soovib sündmusteenuse esimesena teha Siseministeerium abiellumise teenuse puhul. Sündmusteenuste partnereid tuleb ajas juurde, seega mõjutatud sihtrühm avaliku sektori asutuste puhul kasvab;

b) füüsilised isikud – potentsiaalselt kõik täisealised, isikukoodiga ja täieliku teovõimega füüsilised isikud, kelle andmeid töödeldakse RIS-i kuuluvates andmekogudes ja kellele on väljastatud sobiv e-identimise vahend, millega kasutada avalikke e-teenuseid, sh Eesti teabeväravat. Sihtrühma piiritleb see, milliseid sündmusteenuseid asutused osutama hakkavad;

c) tulevikus ka juriidilised isikud.

Mõju sihtrühmad Eesti teabevärava puhul üldiselt:

1. partnerasutused – 21 asutust;
2. kasutajad – nii füüsilised kui ka juriidilised isikud. Perioodil 01.01.2024–13.11.2024 on teabeväravat kokku külastanud 680 466 isikut, kellest 212 699 isikut kasutas ettevõtja teenust või logis sisse ettevõtjana. Seega saab öelda, et 31% kõikidest sisse loginud isikutest kasutab ettevõtjale pakutavat infot või teenust. Statistika järgi ei ole võimalik öelda, kes neist on tegelikud juriidilised isikud ja kes niisama teenuse vastu huvi tunnevad.

**6.1. Mõju valdkond: sotsiaalne, sealhulgas demograafiline mõju**

Isikustatud teabe kuvamise (sh sündmusteenuse) kasutuselevõtmisega kaasneb mõningane positiivne sotsiaalne mõju. Isikustatud teabega teenus võimaldab muuta avalikud e-teenused inimeste jaoks mugavamaks ehk lihtsamaks, kiiremaks, ühest kohast kättesaadavaks.

Eesti teabeväravas on praegu ka viis elusündmusteenuse infoteenust, mille koondvaate külastatavus oli 2024. a kolmanda kvartali seisuga 84 621. Lisaks on esitatud 6083 korral abiellumise e-avaldusi. 2024. aasta lõpuks on plaanis pakkuda kaheksat elusündmusteenust. 2025. aasta lõpuks on plaanis pakkuda kokku kümmet elusündmusteenust erineva valmidusastmega – kaheksat koondinfoteenusena ning kaht andmevahetusega teenusena.

Isikustatud teabe (ka sündmusteenuse) kasutamine on inimesele vabatahtlik. Seega ei ole mõju ulatuse ja sageduse hindamiseks teada, kui paljud inimesed ja kui tihti isikustatud ja andmevahetuspõhiseid teenuseid kasutama hakkavad. See sõltub näiteks ka sellest, kui kiiresti ja milliseid sündmusteenuseid haldusalad inimestele loovad, millistes eluetappides inimesed on ja milliseid teenuseid nad vajavad. Inimese praeguseid e-teenuste kasutamise õigusi ei muudeta, igaühel on õigus kasutada kõiki teenuseid nii nagu seni. Ebasoovitava mõjuna võivad teatud inimesed kasutada e-teenuseid, sh sündmusteenuseid, vähe või üldse mitte, sest nad soovivad kasutada elektrooniliste teenuste asemel füüsilisi.

Eelmärgitu tõttu on hinnatud, et sotsiaalne mõju ei ole esialgu oluline.

**6.2. Mõju valdkond: mõju riigiasutuste ja kohaliku omavalitsuse korraldusele**

Isikustatud teabe kuvamine, sh sündmusteenuste loomine ja sündmusteenuste platvormi kasutamine, on asutustele vabatahtlik. Eelnõu kirjutamise ajal on sündmusteenuste platvormiga liitujaid teada kuus:

* Siseministeerium (abiellumine, lahutus, nime vahetamine, vabatahtlikud);
* Sotsiaalministeerium (lapse sünd, pension);
* Kaitseressursside Amet (kaitseväekohustuse täitmine);
* Eesti Linnade ja Valdade Liit (lähedase surm);
* Kultuuriministeerium (Eestis kohanemine);
* Sotsiaalkindlustusamet (koos Sotsiaalministeeriumiga terviseseisundi tõttu püsivat tuge vajava lapse toetamine).

Isikustatud kujul on teavet esitatud ka muudes Eesti teabevärava teenustes ja protsessides – nt töölaua vaadetes ja üksikpäringute vaates.

Eelnõu muudatusega täpsustatakse õiguslikku alust isikustatud teabe kuvamiseks, kuid see ei anna veel võimalust teenust osutada. Isikustatud teabe kuvamiseks tuleb võimaldada andmevahetus andmekogu ja Eesti teabevärava vahel. Sellised teenused on X-teel juba suuresti olemas.

Liituvatel asutustel tuleb sündmusteenuste platvormi kasutuselevõtmise korral arvestada vajadusega teha järgmisi toiminguid (kui neid pole varem tehtud):

1) sündmusteenuse ja sellega seotud osateenuste määratlemine ning kirjeldamine;

2) teenuse juhtimise struktuuri loomine;

3) analüüsi- ja arendustegevused teenuse loomiseks ning juurutamiseks;

4) võimalikud muudatused õigusnormides;

5) teenuse juhtimine, arendamine, monitoorimine ning jätkusuutlikkuse tagamine.

RIA-l on Eesti teabevärav juba olemas, mistõttu siin uusi ülesandeid ei tule. RIA saab uue ülesandena sündmusteenuste platvormi haldamise. RIA-l on juba olemas sündmusteenuste talitus, mis nõustab koostöös MKM-iga sündmusteenuseid loovaid asutusi.

Riskina võib näha tulevikus asutuste vähest soovi sündmusteenuse platvormiga liituda. Kuivõrd praegu on omajagu asutusi, kes sündmusteenuste raames koostööd teevad, ei ole tegemist olulise ebasoovitava mõjuga.

Lähtudes eespool kirjeldatust, ei ole mõju ulatus, sagedus ja ebasoovitava mõju risk oluline.

**6.3. Mõju valdkond: majanduslik mõju**

Lahendus mõjutab vähesel määral majandust sellega, et teatud teenused on suunatud ettevõtjale (nt ettevõtja töölaud). Kuivõrd eelnõu on seotud vaid isikustatud andmetega, mis on suuresti isikuandmed, avaldub mõju ettevõttega seotud füüsiliste isikute kaudu.

Teenuste koondamine ühte kohta (nn ühtsesse kontaktpunkti) muudab ka ettevõtjale oma andmete nägemise kiiremaks ja mugavamaks. Selline isikuandmete platvormile koondamine ei suurenda ettevõtjate halduskoormust (nii aruandluse kui ka vastavuskuludena) ega nõua neilt käitumise muutmist.

Ebasoovitavate mõjudena võib välja tuua, et kõik ettevõtjad ei pruugi alati oma isikuandmete vaatamiseks Eesti teabeväravat kasutada. Kuivõrd teenus on neile mugavaks tehtud, võib eeldada, et selliseid juhtumeid on pigem vähem kui rohkem.

Lähtudes eespool kirjeldatust, ei ole mõju ulatus, sagedus ega ebasoovitava mõju risk oluline.

**6.4. Mõju valdkond: mõju e-riigi arengule**

Lahendus mõjutab mõningal määral e-riigi arengut, kuivõrd muudab teenused mugavamaks, kaasavamaks ja tõhusamaks. Eesti teabeväravas isikustatud teabe kuvamine ja olulise teabe ühte kohta koondamine soodustab innovatsiooni, tuues kokku erinevaid osalisi (nt ettevõtted, valitsus ja kodanikud) ning muutes teabevahetuse nende vahel kiiremaks ja tõhusamaks. E-riigi teenuste ja sündmusteenuste integreerimine võib parandada klienditeenindust, võimaldades kiiret ja tõhusat suhtlemist kodanike ja ametnike vahel. Riigiga suhtlemise sagedus sõltub avalike teenuste kasutamise vajadusest ning pole kvantitatiivselt mõõdetav.

Ebasoovitava mõjuna võib välja tuua ohu, et teatud inimesed kasutavad andmepõhiseid sündmusteenuseid vähe või üldse mitte, sest soovitakse kasutada füüsilisi teenuseid elektrooniliste asemel.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Eesti teabevärava rolli õiguslikult selgemaks reguleerides teabevärava sisulised tegevused ei muutu ja seega ei too eelnõu kaasa Eesti teabevärava jaoks uusi tegevusi ega ka eeldatavaid kulusid ja tulusid. Jätkatakse seniste tegevustega, kuid õiguslikult võimaldab uus regulatsioon edaspidi täpsustada Eesti teabevärava erinevaid väljundeid. Näiteks täidavad Eesti teabevärava eesmärki praegu kehtiva õiguse kohaselt Eesti teabevärava riigiportaal, mobiilirakendus, sündmusteenuste platvorm ja riiklik postkast. Neid on rahastatud ja rahastatakse edasi erinevatest rahastusallikatest (nii välisrahastusega kui ka riigieelarvest).

Sündmusteenuste platvormi arendamiseks ja personalikuludeks on ette nähtud rahastus Euroopa Liidu taaste- ja vastupidavusrahastust (edaspidi RRF), mille eesmärk on toetada investeeringuid ja reforme, mis on hädavajalikud digiülemineku toetamiseks.[[25]](#footnote-25) Sündmusteenuste platvormi tehnilise lahenduse ja esimese kümne elusündmusteenuse loomiseks on RRF-ist ette nähtud 12,27 miljonit eurot. Lisaks on RRF-ist ette nähtud RIA-le sündmusteenuste arendamiseks eelduslikult 6 miljonit eurot kuni 2025. aasta lõpuni.

Sündmusteenuste platvormi hoolduse ja jätkuarenduste kulud (ligikaudu 1,4 miljonit aastas) plaanitakse katta riigieelarvest. RIA ja MKM kavandavad riigieelarvesse ka tööjõu- ja majandamiskulud (ligikaudu 500 000 eurot aastas).

MKM-i kulude ligikaudne arvestus aastate kaupa:

* 2026: tööjõukulud 104 000 eurot, majandamiskulud 27 000 eurot, investeeringukulud 0 eurot;
* 2027: tööjõukulud 165 000 eurot, majandamiskulud 40 000 eurot, investeeringukulud 0 eurot;
* 2028: tööjõukulud 174 000 eurot, majandamiskulud 40 000 eurot, investeeringukulud 0 eurot.

RIA otseste ja kaudsete kulude ligikaudne arvestus aastate kaupa (sündmusteenuste platvormi ja teabevärava kui sündmusteenuste esitluskihi kulud):

* 2026: tööjõukulud 1 244 982,20 eurot, majandamiskulud 419 517,80 eurot (sh riigipilve kulud), investeeringukulud 1 900 000 eurot;
* 2027: tööjõukulud 1 307 231,31 eurot, majandamiskulud 430 968,69 eurot (sh riigipilve kulud), investeeringukulud 1 900 000 eurot;
* 2028: tööjõukulud 1 369 480,42 eurot, majandamiskulud 462 321,58 eurot (sh riigipilve kulud), investeeringukulud 1 900 000 eurot.

Pärast RRF-i rahastamise lõppemist alates aastast 2026 plaanitakse ministeeriumis ja RIA-s kasutada sündmusteenuste jätkuarendusteks ning tööjõukuludeks teisi EL-i finantseerimisvõimalusi (nt struktuurifondi vahendid), mida veel täpsemalt analüüsitakse. Samas on pikaajalise plaani rahastusallikana plaaninud MKM ja RIA sündmusteenuste majandamiskulud ja tööjõukulud katta riigieelarvest, kuivõrd EL-i finantseerimisvõimalustega ei saa investeeringuid tähtajatult üleval hoida.

Kokkuleppeliselt on RRF-i raha olnud sündmusteenuste käitamiseks (kuni 2026). Ei saa eeldada, et MKM ja RIA pakuvad sündmusteenuseid arendavatele riigimajadele ja muudele koostööpartneritele tähtajatut rahastust, mistõttu peavad sündmusteenuste osutajad teenuste arendamiseks ja edaspidiseks käitamiseks vajalikud ressursid arvestama enda eelarvesse.

**8. Rakendusaktid**

Eelnõu laiendab Eesti teabevärava volitusnormi Vabariigi Valitsusele isikustatud teabe kuvamise süsteemi kehtestamiseks. Rakendusakti kavand (lisa 1) on lisatud seletuskirjale.

Isikustatud teabe kuvamise süsteemis olevate teenuste nimekirja kinnitab justiits- ja digiminister oma määrusega. Rakendusakti kavand (lisa 2) on lisatud seletuskirjale.

**9. Seaduse jõustumine**

Seadus on plaanitud jõustuma suuremas osas 10.02.2025, kuivõrd RRF-i rahastuse tõttu on komisjonile lubatud saavutada sündmusteenuste eesmärk konkreetseks ajaks. Muudatustega kohanemiseks ei ole tarvis anda üleminekuaega, kuna tehtavad muudatused ei too sihtrühmadele kaasa kohustust oma tegevus ümber korraldada ja liitumine on vabatahtlik. Liitumise konkreetne ajakava lepitakse kokku MKM-iga ja alates 01.01.2025 Justiits- ja Digiministeeriumiga. Arvestades aga, et esimesed sündmusteenused on asutuste vahel kokku lepitud ja vajalikud tegevused lõpusirgel, on vaja õigusmuudatused jõustada esimesel võimalusel.

Riikliku postkastiga seotud sätted tunnistatakse osaliselt kehtetuks alates 24.04.2026, kuna minnakse üle uuele postkastiteenusele. Eraldi üleminekuaega selleks ei ole vaja, sest teatud perioodil on saadaval mõlemad postkastiteenused ja 24.04.2026 on viimane tähtaeg viia oma kirjad üle uuele teenusele.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu ja rakendusakti kavandi koostamisse on olnud kaasatud Justiitsministeeriumi, Siseministeeriumi ja RIA esindajad.

Eelnõu esitati kooskõlastamiseks eelnõude infosüsteemi (EIS) kaudu ministeeriumitele ja Riigikantseleile ning arvamuse avaldamiseks RIA-le, AKI-le, Politsei- ja Piirivalveametile, Sotsiaalkindlustusametile, Kaitseressursside Ametile, Tervisekassale, Transpordiametile, Tervise ja Heaolu Infosüsteemide Keskusele, Siseministeeriumi infotehnoloogia- ja arenduskeskusele, Eesti Linnade ja Valdade Liidule ning Eesti Infotehnoloogia ja Telekommunikatsiooni Liidule.

Lisaks saadeti eelnõu avalikule kooskõlastamisele.[[26]](#footnote-26) Avaliku kooskõlastamise infot levitati ka sündmusteenuste töövormide kaudu.

Märkuste ja ettepanekute kohta on selgitusi antud seletuskirjale lisatud kooskõlastustabelis (lisa 3).

Eelnõu esitatakse kooskõlastamiseks Justiitsministeeriumile.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus

(allkirjastatud digitaalselt)

1. Euroopa Parlamendi ja nõukogu 2016. a kehtestatud isikuandmete kaitse üldmäärus ((EL) 2016/679, 27.04.2016). [↑](#footnote-ref-1)
2. Majandus- ja Kommunikatsiooniministeeriumi põhimäärus – RT I, 23.10.2021, 5. <https://www.riigiteataja.ee/akt/123102021005>. [↑](#footnote-ref-2)
3. Õigusanalüüs „Avalike teenuste osutamisega seotud valdkonnaülese õigusliku kontseptsiooni kujundamine“. <https://mkm.ee/sites/default/files/documents/2023-03/S%C3%BCndmusteenuste%20anal%C3%BC%C3%BCsi%20l%C3%B5ppraport.pdf>. [↑](#footnote-ref-3)
4. Isikut tõendavate dokumentide seaduse muutmise ja sellega seonduvalt teiste seaduste muutmise seadus. <https://eelnoud.valitsus.ee/main/mount/docList/078b456e-2d57-44bf-8c1e-4b2c5194240d#VCc6mDIN>. [↑](#footnote-ref-4)
5. Vabariigi Valitsuse koduleht: [www.valitsus.ee](http://www.valitsus.ee). [↑](#footnote-ref-5)
6. Näiteks tuleb abielludes nime vahetamise korral taotleda uued dokumendid 30 päeva jooksul Politsei- ja Piirivalveametist ning uus juhiluba Transpordiametist. [↑](#footnote-ref-6)
7. Majandus- ja Kommunikatsiooniministeeriumi tellitud 21.10.2020 analüüs „Sündmusteenuse analüüs. Abiellumine“, lk 13. [↑](#footnote-ref-7)
8. Vt viidet 5. [↑](#footnote-ref-8)
9. Eesti digiühiskonna arengukava 2030, https://www.mkm.ee/digiriik-ja-uhenduvus/digiuhiskonna-arengukava-2030. [↑](#footnote-ref-9)
10. Vabariigi Valitsuse 22. mai 2017. a määruse nr 88 „Teenuste korraldamise ja teabehalduse alused“ (edaspidi *TKTA määrus*) § 2 lõike 4 järgi on sündmusteenus otsene avalik teenus, mida mitu asutust osutab ühiselt, et isik saaks täita kõik kohustused ja kasutada kõiki õigusi, mis talle tekivad ühe sündmuse või olukorra tõttu. Sündmusteenus koondab mitu sama sündmusega seotud teenust (edaspidi *osateenus*) kasutajale üheks teenuseks. [↑](#footnote-ref-10)
11. Andmekaitse Inspektsioon, Andmekogude juhend, <https://www.aki.ee/sites/default/files/dokumendid/andmekogude_juhend.pdf>. [↑](#footnote-ref-11)
12. Samas, lk 3. [↑](#footnote-ref-12)
13. Samas. [↑](#footnote-ref-13)
14. Samas, punkt 1.2. [↑](#footnote-ref-14)
15. Põhiseaduse kommentaarid, § 19 p 4 – [EESTI VABARIIGI PÕHISEADUS.](https://pohiseadus.ee/sisu/3490) Vt juurde ka nt R. Maruste. Konstitutsionalism ning põhiõiguste ja -vabaduste kaitse. Juura 2004, lk 347–348; T. Annus. Riigiõigus. 2. tr. Juura 2006, lk 255–256. [↑](#footnote-ref-15)
16. Põhiseaduse kommenteeritud väljaanne, § 19 punkt 10. [EESTI VABARIIGI PÕHISEADUS](https://pohiseadus.ee/sisu/3490). [↑](#footnote-ref-16)
17. Riigikohtu põhiseaduslikkuse järelevalve kolleegiumi 25.06.2009. a otsus nr [3-4-1-3-09](https://www.riigikohus.ee/et/lahendid?asjaNr=3-4-1-3-09), p 16. [↑](#footnote-ref-17)
18. Riigikohtu halduskolleegiumi 12.06.2012. a otsus nr [3-3-1-3-12](https://www.riigikohus.ee/et/lahendid?asjaNr=3-3-1-3-12), p 19. [↑](#footnote-ref-18)
19. K. Jaanimägi, PS-i § 26 kommentaarid, p 24. – Eesti Vabariigi põhiseadus. Kommenteeritud väljaanne, viies, parandatud ja täiendatud väljaanne. Justiitsministeerium: 2020. <https://pohiseadus.ee/public/PSkomm2020.pdf>. [↑](#footnote-ref-19)
20. Riigikohtu põhiseaduslikkuse järelevalve kolleegiumi 15.12.2009 otsus nr [3-4-1-25-09](https://www.riigikohus.ee/et/lahendid?asjaNr=3-4-1-25-09), p 24. [↑](#footnote-ref-20)
21. Riigikohtu põhiseaduslikkuse järelevalve kolleegiumi 17.07.2009. a otsus nr [3-4-1-6-09](https://www.riigikohus.ee/et/lahendid?asjaNr=3-4-1-6-09), p 21. [↑](#footnote-ref-21)
22. Vabariigi Valitsuse 03.10.2013 määrus nr 145 „Eesti teabevärava eesti.ee haldamise, teabe kättesaadavaks tegemise, arendamise ning kasutamise nõuded ja kord“ – RT I, 14.07.2023, 7. [↑](#footnote-ref-22)
23. Kui töödeldakse vastavalt vastutava töötleja juriidilisele kohustusele või kui töötlemine on vajalik avalikes huvides oleva ülesande täitmiseks või avaliku võimu teostamiseks, peaks töötlemise alus olema sätestatud liidu või liikmesriigi õigusaktis. Käesolevas määruses ei nõuta iga üksiku isikuandmete töötlemise toimingu reguleerimiseks eraldi õigusakti. Piisata võib õigusaktist, mille alusel tehakse mitu isikuandmete töötlemise toimingut vastavalt vastutava töötleja juriidilisele kohustusele või kui töötlemine on vajalik avalikes huvides oleva ülesande täitmiseks või avaliku võimu teostamiseks. Samuti peaks töötlemise eesmärk olema kindlaks määratud liidu või liikmesriigi õigusaktis. Lisaks võiks nimetatud õigusaktis olla sätestatud käesoleva määruse üldtingimused, millega reguleeritakse isikuandmete töötlemise seaduslikkust, kehtestatakse tingimused vastutava töötleja kindlaksmääramiseks, töötlemisele kuuluvate isikuandmete liik, asjaomased andmesubjektid, üksused, kellele võib andmeid avaldada, eesmärgi piirangud, säilitamise aeg ja muud meetmed seadusliku ja õiglase töötlemise tagamiseks. See, kas avaliku huvi või avaliku võimu teostamisega seotud ülesannet täitev vastutav töötleja peaks olema avaliku sektori asutus või muu avalik-õiguslik või eraõiguslik füüsiline või juriidiline isik, näiteks kutseliit, tuleks samuti kindlaks määrata liidu õiguses või kui see on avalikust huvist lähtuvalt põhjendatud, sealhulgas tervishoiuga seotud eesmärkidel, nagu rahvatervis ja sotsiaalkaitse ning tervishoiuteenuste juhtimine, siis liikmesriigi õiguses. [↑](#footnote-ref-23)
24. Igale lähetatavale töötajale tuleb taotleda tõend A1, millega määratakse kindlaks töötaja kindlustajariik. Sellega tõendab lähetuses viibiv töötaja vastuvõtva riigi ametkonnale, et tema suhtes kohaldatakse juba teise riigi (Eesti) sotsiaalkindlustuse õigusakte. [↑](#footnote-ref-24)
25. Riigi Tugiteenuste Keskuse veebileht: <https://rtk.ee/toetusfondid-ja-programmid/taaste-ja-vastupidavusrahastu-rrf> (20.01.23). [↑](#footnote-ref-25)
26. Majandus- ja kommunikatsiooniministeeriumi koduleht.<https://mkm.ee/uudised/mkm-ootab-tagasisidet-eelnoule-mille-toel-edasi-arendada-sundmusteenuseid>. [↑](#footnote-ref-26)