EELNÕU

19.11.2024

**Avaliku teabe seaduse § 321 muutmise seadus**

**§ 1. Avaliku teabe seaduse muutmine**

Avaliku teabe seaduses tehakse järgmised muudatused:

**1)** paragrahvi 321 lõige 1 muudetakse ja sõnastatakse järgmiselt:

„(1) Eesti teabevärav on riiklik keskne kontaktpunkt, mille kaudu isik pääseb ligi teabevaldaja tegevusvaldkonda ja üldkasutatavaid teenuseid puudutavale avalikkusele suunatud teabele, talle suunatud isikustatud teabele, taaskasutatavale teabele, otsestele avalikele e-teenustele ja neid toetavatele tugiteenustele. Eesti teabevärava eesmärk on võimaldada isikul saada teabevaldajalt ülevaade tegevusvaldkonnaga seotud õigustest, kohustustest ja alustatud menetluste seisust ning leida teave ja teenused lihtsalt ja mugavalt ühest kohast.“;

**2)** paragrahvi 321 täiendatakse lõikega 11 järgmises sõnastuses:

„(11) Eesti teabeväravas töödeldakse järgmisi isikuandmeid:

1) füüsilise isiku üldandmed, sünnikoht ja rahvus;

2) abikaasaga või registreeritud elukaaslasega seotud andmed;

3) alaealiste lastega seotud andmed;

4) elukohtadega, sealhulgas varasemate elukohtadega seotud andmed;

5) füüsilise isiku seos juriidilise isikuga ning seotud juriidilise isiku nimi, registrikood ja kontaktandmed;

6) isiku ametlikule riiklikule e-posti aadressile saadetud kirjad;

7) isiku telefoninumbrile saadetud teavitused tema ametlikule riiklikule e-posti aadressile saadetud kirjade kohta;

8) isikut tõendavate dokumentide andmed;

9) isikule väljastatud lubade ja tegevuskeeldudega seotud andmed;

10) isiku karistatuse ja täitemenetlusega seotud andmed;

11) logiandmed;

12) hüvitiste, toetuste, pensioni ja arvelduskontoga seotud andmed;

13) menetlusseisuga seotud andmed;

14) poliitilise kuuluvuse ja usulise enesemääratluse andmed;

15) terviseandmed;

16) töö ja haridusega seotud andmed;

17) varaliste õigustega seotud andmed.“;

**3)** paragrahvi 321 lõige 2 muudetakse ja sõnastatakse järgmiselt:

„(2) Eesti teabevärava vastutav töötleja on Riigi Infosüsteemi Amet.“;

**4)** paragrahvi 321 täiendatakse lõikega 21 järgmises sõnastuses:

„(21) Eesti teabeväravas säilitatakse:

1) isikuandmeid teenuste üksikpäringu korral isikustatud sessiooni lõpuni, kuid mitte kauem kui 30 minutit päringu tegemisest arvates;

2) nõusolekut teabevärava töölauapäringuteks üks aasta nõusoleku andmisest arvates või kuni selle tagasivõtmiseni;

3) isikuandmeid nõusolekupõhise kuvamise korral 30 päeva pärast omavahel seotud haldusmenetlustest viimase lõppemist või nõusoleku tagasivõtmise korral 30 päeva nõusoleku tagasivõtmisest arvates;

4) isiku ametliku riikliku postkasti kirja kolm aastat selle saabumisest arvates;

5) logiandmeid kolm aastat nende tekkimisest arvates.“;

**5)** paragrahvi 321 lõiked 3–5 muudetakse ja sõnastatakse järgmiselt:

„(3) Eesti teabevärava vastutav töötleja tagab käesoleva paragrahvi lõikes 1 nimetatud teabe kasutajakeskse korrastatult kuvamise ja juurdepääsu teenustele Eesti teabeväravas.

(4) Teabevaldaja tagab oma valdkonna teenustega seotud teabe õigsuse, korrastatuse ja ülevaatliku esitamise ning selle edastamise Eesti teabevärava vastutavale töötlejale.

(5) Eesti teabevärava ja selles nii isikustatud kui ka isikustamata teabe ja teenuste kättesaadavaks tegemise, arendamise, haldamise, kasutamise, kogutavate andmete täpsema koosseisu ning andmekogu teabeväravaga liidestamise nõuded ja korra kehtestab Vabariigi Valitsus määrusega.“;

**6)** paragrahvi 321 täiendatakse lõikega 6 järgmises sõnastuses:

„(6) Eesti teabeväravas kuvatavad sündmusteenused kehtestab avalike e-teenuste arendamise koordineerimise ja nende ühtse platvormi arendamise eest vastutav minister määrusega.“;

**7)** paragrahvi 321 lõike 11 punkt 6 ja lõike 21 punkt 4 tunnistatakse kehtetuks.

**§ 2. Seaduse jõustumine**

(1) Käesolev seadus jõustub 2025. aasta 10. veebruaril.

(2) Käesoleva seaduse § 1 punkt 7 jõustub 2026. aasta 24. aprillil.

Lauri Hussar

Riigikogu esimees

Tallinn, „…“ ............................. 2024. a

Algatab Vabariigi Valitsus

„…“ ………………….. 2024. a

(allkirjastatud digitaalselt)